Bulls maak kortlys van drie vir hoofafrigter bekendDie Blou Bulle Maatskappy (BBM) het die kortlys van drie kandidate vir die pos as hoofafrigter van die Bulls se Superrugby-span aangekondig. In ŉ mediaverklaring sê die BBM hulle sal die hoofafrigter binne die volgende paar weke ná ŉ laaste ronde onderhoude aankondig. Die drie afrigters op die kortlys is (in alfabetiese volgorde) die hoofafrigter van die Southern Kings, Deon Davids; die voorspelerafrigter van die Bulls in 2018, Pote Human, wat ook die hoofafrigter van die Blou Bulle se Curriebeker-span was; en die voormalige Springbok- en Bulls-kaptein Victor Matfield. Die kortlys volg ná weke se samesprekings onder leiding van ŉ raadgewende paneel wat in ŉ adviseringshoedanigheid vir die BBM se raad opgetree het. Die raad het die kortlys uiteindelik ná ŉ deeglike ondersoekproses opgestel en sal die finale sê oor die aanstelling hê.